AaB-målmand Carsten Christensen siger onsdag farvel til klubben efter fem og et halvt år.

Den 30-årige målmand, Carsten Christensen, der i sommeren 2011 skiftede til AaB fra FC Fredericia, er ikke længere en del af AaB’s Superligatrup. Der sker efter målmandens eget ønske om at prioritere sin familie og virksomhed højere. - Carsten har henover de seneste uger holdt os orienteret om sine overvejelser, og dermed også sit ønske om at stoppe et år før udløbet af sin kontrakt. Det respekterer vi, og derfor har vi valgt at efterkomme det, siger AaB’s sportsdirektør Allan Gaarde Det er efter grundige overvejelser, at Carsten Christensen nu vil hellige sig sin familie og sin virksomhed til fordel for sin professionelle fodboldkarriere. - Jeg føler, tiden er inde til at sige farvel til fodbolden. Jeg er kommet til et punkt i livet, hvor der er andre steder, jeg gør en større forskel. Som fodboldspiller har man meget fritid, men det er ikke det samme som frihed, og efter lange overvejelser og snakke med familien er jeg nået hertil. Jeg har haft nogle rigtig gode år i AaB, og det er med vemod, jeg siger farvel, siger Carsten Christensen.